Frykter brannstifter går løs i Oslo
I natt ble de om lag 60 beboerne i boligblokken i Nedre Ullevål 1 evakuert igjen. Nok en gang brant det ved bodområdet i kjelleretasjen. - Det har vært tre branner på samme adresse. Vi mistenker at alle brannene er påsatt, sier politiførstebetjent Terje Bechmann Dahl i branngruppen til Oslo politidistrikt. Politiet fikk melding om nattens brann ved 00.30-tiden. Brannmannskapene fikk raskt kontroll på brannen. Det var mye røyk i oppgangen, og flere beboere ble undersøkt for røyksskader av ambulansepersonell på stedet. Det er ikke meldt om personsskader.Brannteknikerne til politiet har i dag gransket arnestedet i kjelleretasjen, og har ikke funnet noen naturlig grunn til at det skulle begynne der. - Det er ingen grunn til at det skulle være åpen ild på arnestedet. Derfor mistenker vi at brannen er påsatt, sier Dahl. Sist det brant i boligblokken var natt til 15. mars og rundt midnatt 27. februar. Også disse brannene var lokalisert i bodområdet i kjelleretasjen.Det har vært flere uforklarlige branner på Ullevål den siste tiden. Politiet undersøker nå om også flere av disse kan være påsatt. - Vi jobber med et større prosjekt der vi ser om det kan være sammenheng mellom flere branner i umiddelbar nærhet av der det brant i natt, sier Dahl. En av brannene som blir undersøkt nærmere, er den voldsomme brannen i en låve ved Oslo universitetssykehus.
Politiet mener det går en brannstifter løs i Oslo etter tre branner i samme boligblokk i løpet av den siste måneden.